kardosdrur/scandi-wiki huggingface dataset:
Sibirisk tusindtop

 
Sibirisk tusindtop (Sorbaria sorbifolia) er en løvfældende busk med store stande af hvide, spiræa blomster. Den dyrkes som prydbusk i haver og parker.

Beskrivelse 
Sibirisk tusindtop er en løvfældende busk med en opret vækst. Barken er først rødbrun og tæt håret. Senere bliver den lysegrøn og taber efterhånden behåringen. Til sidst er den blank og brun med lyse korkporer. Gamle grene kan blive grå og svagt opsprækkende. Knopperne er sporedtstillede, udspærrede, ovale og rødbrune. 

Bladene er uligefinnede med lancetformede småblade og dobbelt savtakket rand. Oversiden er græsgrøn, rynket ("plisseret") og hårløs, mens undersiden er lysegrøn med tydelige ribber. Under løvspringet er skudspidser og blade rødlige. Blomstringen foregår i juni-juli, hvor man finder blomsterne samlet i store, overhængende stande. De enkelte blomster er 5-tallige og regelmæssige med hvide kronblade. Frugterne er tørre, kapselagtige bælge.

Rodsystemet består af højtliggende, vidt udbredte rødder og lange udløbere.

Højde x bredde og årlig tilvækst: 2,00 x 2,00 m (30 x 30 cm/år), heri ikke medregnet skud fra udløberne.

Hjemsted 
Sibirisk tusindtop er naturligt udbredt i Sibirien og Østasien (fra Ural til Japan), hvor den er knyttet til solåbne eller let skyggede voksesteder i krat eller åbne skove. 

I floddale med næringsrig jord i det indre af Kamtjatkahalvøen vokser arten i skove af Larix cajanderi og jessogran sammen med bl.a. agerbær, gederams, blåfrugtet gedeblad, canadisk hønsebær, ensidig vintergrøn, Juniperus sibirica (en art af ene), kamtjatkabirk, kamtjatkamajblomst, lundpadderok, pilebladet spiræa, Pyrola incarnata (en art af Vintergrøn) og Rosa amblyotis (en art af rose)

Fodnoter

Eksterne henvisninger 
 Arne og Anna-Lena Anderberg: Den virtuella floran, Naturhistoriska riksmuseet 

Hvide blomster
Haveplanter
Dhal (ret)

Dhal  også daal eller dal (hindi दाल, Dāl) er en central ret i det indiske køkken, dog også at finde i det pakistanske køkken. Retten er for det meste tilberedt af bælgfrugter, særligt linser, men til tider også Kikærter, bønner eller ærter. Skallerne på bælgfrugterne bliver først fjernet. 

Efter lang kogetid er bælgfrugter blevet til en slags vælling og den krydres gerne med spidskommen, korianderfrø, løg, hvidløg, paprika, ingefær eller andre krydderier.

Dhal er en grundnæringsmiddel i Indien. Det kan serveres som hovedret, ligesom Dal Bhat, eller som sideret.

Mad fra Indien
Dosa

Dosa eller dosai (tamilsk) er en klassisk sideret i det indiske køkken. Det drejer sig om en slags tynd og porøs pandekage som er lavet af mel fra linser og ris på en rund støbejernspande. 

Mad fra Indien
Traci Adell

Traci Adell, (født 17. februar 1969 i New Orleans, Louisiana), er en amerikansk fotomodel og skuespiller.

Traci Adell var Playmate i juli 1994.

Eksterne henvisninger 
 
 Traci Adell – Miss July 1994 

Personer fra New Orleans
Skuespillere fra Louisiana
Modeller fra USA
Playmates
Hans Jacob von Czernickow

Hans Jacob von Czernickow (23. maj 1749 i København – 14. januar 1830) var en dansk officer.

Han blev født i København, hvor hans fader, Christian Ulrich von Czernickow, var premierløjtnant ved Garnisonsregimentet (død 1757); moderen hed Cathrine Poulsdatter. Knap 10 år gammel udnævntes han til landkadet reformé, blev 1763 kadet, 1766 kadetkorporal og 1769 underkonduktør ved Ingeniørkorpset med anciennitet af 1766. I 1772 fik han karakter som konduktør og udnævntes i 1774 til ingeniørsekondløjtnant og i 1778 til virkelig premierløjtnant. Fra 1773–75 var han beskæftiget ved topografiske opmålinger i Norge, fra 1783–84 ved anlægget af Den slesvig-holstenske Kanal, og 1788 deltog han i felttoget i Sverige. I 1789 erholdt han karakter som kaptajn af infanteriet, i 1793 som virkelig ingeniørkaptajn, hvortil han udnævntes året efter. Efter i 1801 at have været ansat under den kommanderende general i Nørrejylland blev han 1803 ingeniørmajor, 1804 karakteriseret oberstløjtnant af infanteriet, 1809 karakteriseret oberst af infanteriet med anciennitet af 1808 og kommandør for det holstenske ingeniørdetachement. 1812 forbeholdtes der ham anciennitet som generalmajor, hvortil han udnævntes året efter, samtidig med at han blev interimskommandant i Glückstadt. Som sådan ledede han fæstningens forsvar, indtil den overgav sig til englænderne 5. januar 1814. Der nedsattes i den anledning straks en general-krigskommission, men forinden dennes dom faldt, erholdt han afsked af krigstjenesten 1. februar 1816 ved hærreduktionen. Dommen af 9. maj 1817 lød på kassation med tab af generalmajors karakter og pension, hvilket af kongen blev ændret til 6 måneders fæstningsarrest i 3. eller strengeste grad i Frederiksort. Czernickow døde 14. januar 1830. 1790 havde han ægtet Sophie Charlotte Friboe (f. 1769), datter af artillerimajor Peter Svane Friboe og Margrethe Lucie Louise f. Bauditz.

Kilder 
 V.E. Tychsen, "Hans Jacob von Czernickow", i: C.F. Bricka (red.), Dansk Biografisk Lexikon, København: Gyldendal 1887-1905.
 Personalhistorisk Tidsskrift, III, 345 ff.

Generalmajorer fra Danmark
Personer i Englandskrigene fra Danmark-Norge
Danskere i 1700-tallet
Danskere i 1800-tallet
Personer fra København
Ingeniørofficerer fra Danmark
Personer i Dansk Biografisk Leksikon
Personer i Tyttebærkrigen fra Danmark-Norge
Steven Pinker

Steven Pinker (født 18. september 1954) er en canadisk lingvist, psykolog og forfatter til en række populærvidenskabelige værker. Han virker som professor ved Harvard University hvor hans speciale er visuel kognition og psykolingvistik.

Han har beskæftiget sig med mentale billeder og børns sprogudvikling og er fortaler for teorien og sprog som medfødt instinkt. Han er uenig med kollegaen Noam Chomsky hvad angår dennes teorier.

Karriere
Pinker er uddannet ved Montreal college, Mc Gill University samt Harvard.

Referencer 

Faglitterære forfattere fra Canada
Lingvister fra Canada
Jøder fra Canada
Ansatte ved Harvard University
Psykologer fra Canada
Born This Way (album)

Born This Way er andet studiealbum af den amerikanske popsangerinde Lady Gaga, det blev udgivet den 23. maj 2011 på Interscope Records. Titelnummeret "Born This Way" blev udgivet som den første single den 11. februar 2011. Sangen er skrevet af Lady Gaga og danske Jeppe Laursen, der også har været med til at producere den.

Sangtitler 
 "Marry the Night"
 "Born This Way"
 "Government Hooker"
 "Judas"
 "Americano"
 "Hair"
 "Scheiße"
 "Bloody Mary"
 "Black Jesus † Amen Fashion" (Deluxe)
 "Bad Kids"
 "Fashion of His Love" (Deluxe)
 "Highway Unicorn (Road to Love)"
 "Heavy Metal Lover"
 "Electric Chapel"
 "The Queen" (Deluxe)
 "Yoü and I"
 "The Edge of Glory"

Kilder

Eksterne henvisninger 
 

Album fra 2011
Lady Gaga-album
Jonny Pasvolsky

Jonathan Marc Pasvolsky, kendt som Jonny Pasvolsky (født 26. juli 1972 i Cape Town, Sydafrika) er en australisk skuespiller. Han er bedst kendt for sin rolle som Rob Shelton/Matt Bosnich som han spillede mellem 2005-2007 i tv-serien McLeod's Daughters.

Hans bror Steve blev nomineret til en oscar i 2003 med sin kort film "Inja" .

Jonny Pasvolsky og hans kone Carolyn fik en datter onsdag den 24. oktober 2007. Pigen fik navnet Marlena Sierra Pasvolsky. Jonny fortalte om valgte af navn til datteren at:” Hun blev navngivet efter Suzanne Vega sangen ”Marlena on the wall” og efter den gade hvor vi boede på i LA, og som var det sted når vi første gang fandt ud af at hun eksisterede” .

External links 

 
En fanside for Jonny Pasvolsky

Fodnoter 

Skuespillere fra Australien
Gillian Alexy

Gillian Alexy (født 13. marts 1986) er en skuespiller fra Australien, der bedst er kendt for at spille Tayler Geddes i tv-serien McLeod's Daughters.

Hun tog eksamen fra ”John Curtin College of the Arts” i 2000, efter at have modtaget undervisning i dans og teater. Derefter blev hun optaget på ”The Actors College” i London, hvorefter hun forsatte på ”Le Centre des Arts Vivants” og ”The Peter Goss Dance Studio” i Paris, og gjorde sig fortjent til et 6 måneders ophold på ”University of Colorado at Boulder” i USA.

Film og tv-roller 
 Home And Away (2009) som Tarney
 The Strip  (2008) som Cherry Cunningham
 Packed to the Rafters (2008) som Lauren Valco
 McLeod's Daughters (2006–2009) som Tayler Geddes
 West (2007), Cheryl
 All Saints (2005 – 2006), Nicole Higgins
 The Umbrella Condition (2005), Holly
 Parallax  (2004), Katherine Raddic
 Fast Tracks (1998), Alana Burroughs
 The Gift (1997), Sharon – ukendt episoder
 Bush Patrol (1996), Eloise – ukendt episoder

Eksterne henvisninger 
 
 Gillian Alexy som Tayler Gedde på McLeod's Daughters officielle hjemmeside 

Skuespillere fra Australien
Dustin Clare

Dustin Clare er en skuespiller fra Australien, der blev kendt da han spillede Riley Ward i tv-serien McLeod's Daughters. I 2009 spillede han lejemorderen Christopher Dale Flannery i Underbelly: A Tale of Two Cities, og medvirkede i Satisfaction som Sean. 
Derudover var han med som gladiatoren Gannicus i Spartacus: Gods of the Arena, Spartacus: Vengeance og Spartacus: War of the Damned, der var udsprunget fra tv-serien Spartacus: Blood and Sand.

Dustin opvoksede i New South Wales, men tog eksamen fra ”Western Australian Academy of Performing Arts” i 2004, hvor han især havde studeret drama. Han blev i 2011 valgt som ambassadør til ”Warrambeen Film Festival” i sin hjemegn i Australien

Film og tv-serier

External links

Fodnoter 

Skuespillere fra Australien
Anna og Lotte

Anna og Lotte er et dukkepar, som Danmarks Radio benyttede i sine børneudsendelser i perioden 1979 frem til 2006. Anna og Lottes program hed oprindeligt Søndagsbio, men blev efter få år flyttet, og fik derfor titlen Fredagsbio.

I programmet medvirker dukkerne Anna og Lotte, der laver en masse sjov og ulykker samt ser film (heriblandt Thomas og Tim). Ud over Anna og Lotte optræder i de senere år af programmet også dukkerne Fie og hendes lillebror Bulder samt Benny.

Desuden medvirkede en gæstevært. I starten var denne gæstevært ikke en fast person og skiftede derimod med jævne mellemrum. Personen havde ofte et lille projekt kørende, ud over at skulle holde styr på Anna og Lotte: Jens Okking byggede en lille træbåd, Olaf Nielsen syede en besynderlig dukke (en kamelæon påstod han), og Hans Dal spillede guitar og skrev musik. Til sidst blev rollen dog permanent besat af Kirsten.

Serien blev sendt i mere end 25 år på DR, men ophørte i 2006.

I 2013 fik Lotte et comeback i udsendelsen byttebiksen på DR Ramasjang.

Medvirkende 
 Anna: Hanne Willumsen
 Lotte: Iben Wurbs
 Bulder: Lisbet Djernæs
 Fie: Gitte Melgaard
 Benny: Pytte Ravn
 Kirsten: Kirsten Cenius
 Manden med hunden i introen (stemme): Thorkild Demuth

Eksterne links og noter 
 "Anna og Lotte fylder 25 år", pressemeddelelse fra DR, 01.10.04
 b.dk – 01-10-2004 – Alle børnetimers moder
 Fyens.dk – 15-09-2004 Anna og Lotte fylder 25 år

DR-serier
Børneprogrammer fra Danmark
Dukkefilm
Dukker
Danske tv-serier fra 1970'erne
Danske tv-serier fra 1980'erne
Danske tv-serier fra 1990'erne
Danske tv-serier fra 2000'erne
The Lazy Song

The Lazy Song er tredje single fra den amerikanske singer-songwriter Bruno Mars' første studiealbum, Doo-Wops & Hooligans.

Hitliste

Referencer 

Bruno Mars-sange
Singler fra 2011
Nummer-et hits i Danmark
Nummer-et hits i Storbritannien
Alfred Jaëll

Alfred Jaëll (5. marts 1832 i Trieste – 27. februar 1882 i Paris) var en østrigsk klavervirtuos.

Jaëll optrådte allerede 1843 som vidunderbarn i Venedig, foretog i de følgende 20 år omfattende koncertrejser gennem Europa og Amerika og tog senere fast bopæl i Paris.

Jaëlls spil udmærkede sig mere ved ydre bravur og færdighed, end ved dybde og åndfuldhed, ligesom hans kompositioner, der hovedsagelig består af salonstykker, transskriptioner, fantasier over operamelodier og lignende.

1866 ægtede han pianistinden Marie Trautmann, der også har komponeret en del klaversager (klaverkoncert, kvartet, valse for fire hænder osv.).

Referencer 
 

Pianister fra Østrig
Østrigere i 1800-tallet
Svenstrup Kirke (Aalborg Kommune)

Svenstrup Kirke ligger i Svenstrup Sogn i Himmerland, i Aalborg Kommune; indtil Kommunalreformen i 1970 lå det i Hornum Herred (Ålborg Amt).

Kirken var i middelalderen viet til Sankt Morten. Apsis, kor og kirkeskib er opført i romansk tid af granitkvadre over skråkantsokkel. Den retkantede syddør er i brug, norddøren er tilmuret. Det romanske østvindue og et romansk vindue i korets nordmur er bevaret. Tårn og våbenhus er opført i sengotisk tid. Tårnets overdel blev stærkt ombygget i 1808. I våbenhuset står en gravsten over Niels Kaas og Johanne Marie Kragelund. Kirken blev istandsat i 1959-60. Ved kirken står en mindesten for Skipper Clement, der den 16. oktober 1534 sejrede over den lutheranske adelshær i nærheden af Svenstrup Kirke; Skipper Clement var leder af en folkelig opstand mod højadelen og støttede Christian 2. Stenen er rejst af borgere i Svenstrup i 1924.

Apsis har bevaret sit halvkuppelhvælv. I sengotisk tid har kor og skib fået indbygget hvælv. Den runde korbue er bevaret med skråkantsokkel og profilerede kragsten. Apsisens vindue har fået indsat et glasmaleri i 1960. Alterbordet står nu i blank mur men var tidligere dækket af et panel fra omkring 1600. På alteret står et nyt krucifiks, et tidligere krucifiks fra 1960 af Gunnar Hansen er nu ophængt ved prædikestolen. Prædikestolen er fra omkring 1575, marmoreringen er fra 1700-tallet. I 1980 afdækkede man kalkmalerier i kirken, de var i så dårlig stand, at man atter overkalkede dem, et enkelt fragment står dog fremme.

Den romanske døbefont af granit har ottekantet kumme med relieffer på siderne, her ses evangelistsymboler samt Livets træ, Korslam, en kvinde (Havfrue ?) og en Kentaur; foden er fra 1935.

Eksterne kilder og henvisninger 

 Svenstrup Kirke på Nordenskirker.dk 
 Svenstrup Kirke på KortTilKirken.dk

Kirker i Aalborg Kommune
Kirker i Aalborg Stift
Kirker i Aalborg Amt
Kirke (Ålborg Kommune)
Art in Disorder

Art in Disorder (1979-1983) var et dansk artrock/nyrock band fra Herlev. Bandet hed i 1979 Mc Värk (Makværk) og medvirkede som sådan på "Concert of the Moment" pladen. Bandet skiftede i 1980 navn til Art In Disorder, under hvilket de var meget aktive på den tidlige danske punkscene. Som Art In Disorder udsendte bandet de to musik-cassettebånd "2+2=5" og "Live to" optaget live bl.a. i Saltlageret og Husets Teater. I 1983 skiftede gruppen navn til "Week 20/21" under hvilket de udsendte singlen "Action before silence" på pladeselskabet Irmgardz. 

Bandet spillede bl.a. til punkfestivalerne "Concert Of The Moment" og "Concerto de Nobrainos insanos" og var generelt meget aktive på den danske punkscene fra 1980-1983.

Bandet bestod bl.a. af medlemmerne Flemming Andersen (også i Before – bas), Anders Visby (guitar) og Ole Schou Hansen (trommer).

Eksterne kilder/henvisninger 
 Diskografi på garagerock.dk
 Koncerter 1980
 Koncerter 1981
 Koncerter 1982
 Koncerter 1983
 Blog med en anelse info
 Site med en enkelt bid info
 Fanzine af Anders Visby fra Art In Disorder
 Bandfoto
 Bandfoto
 Bandfoto
 Mc Värk spillede til Concert Of The Moment – bagside af albummet

Rockgrupper fra Danmark
Palatinatsgrevskab

Et palatinatsgrevskab (County Palatine). var et område på de Britiske Øer eller på Nordamerikas østkyst, som blev styret af en greve eller jarl med vidtgående kongelige fuldmagter. Disse grevskaber havde en høj grad af selvstyre.

I dag er der stadig tre palatinatsgrevskaber tilbage i England. Det er Durham, Cheshire og Hertugdømmet Lancaster. Denne status er nu rent ceremoniel.
   
De første palatinatsgrevskaber blev oprettet af Vilhelm Erobreren, der var Englands konge fra 1066 til 1087.

Palatinatsgrevskaberne var forløbere for de senere britiske hertugdømmer.

Nordengland 
I Nordengland blev der oprettet en række palatinatsgrevskaber som et led i forsvaret mod Skotland. Disse grevskaber fungerede på samme måde som de tyske markgrevskaber.
 
Hertugdømmet Lancaster eksisterer stadig som en kongelig besiddelse. Hexhamshire blev indlemmet i Northumberland i 1592. Durham blev styret af en fyrstbiskop fra 1071 til 1836.

Grænsen til Wales 

Baronerne i grænseområdet mellem England og Wales var formelt vasaller under den engelske konge, men de regerede selvstændigt i deres små lande. Området var kendt som Welsh Marches (de walisiske markgrevskaber). Baronerne mistede det meste af deres selvstændighed i 1535–1542. 

Nogle af disse territorier var palatinatsgrevskaber. Cheshire havde sit eget parlament indtil 1543 og bevarede dele af sit selvstyre indtil 1830. Prinsen af Wales har været Jarl af Chester siden 1301. Shropshire lå centralt, og Ludlow var det administrative og politiske centrum for hele grænseområdet. Yderst mod sydvest var halvøen Pembrokeshire omkring Pembroke palatinatsgrevskab indtil 1535.

Sydøstengland 
I Sydengland var både Kent og Isle of Ely været palatinatsgrevskaber.

Irland 
I provinsen Munster i det sydlige Irland havde både Jarlen af Desmond og Jarlen af Ormond rettigheder som palatinatsgrever. I 1715 købte kronen jarlen af Ormonds rettigheder i grevskabet Tipperary.

Skotland 
I Skotland har jarldømmet Strathearn været et palatinatsgrevskab.

Nordamerika 
Der har været to palatinatsgrevskaber på Nordamerikas østkyst.

I det nuværende Canada fik Avalon på (Newfoundland) en fast europæisk beboelse i 1610. I 1623 blev området et palatinatsgrevskab under navnet Province of Avalon.

I det nuværende USA var Province of Maryland et palatinatsgrevskab fra 1632 til 1776. Derefter blev Maryland en amerikansk stat.

Lignende områder 
I 1071 gav Vilhelm Erobreren grev Alan rettigheder i Richmond i Yorkshire, der svarede til en palatinatsgreves rettigheder.

Hertugdømmet Cornwall tilhører den britiske tronfølger. Dette hertugdømme har aldrig fået de formelle rettigheder som palatinatsgrevskab, men behandles i praksis på en lignende måde.

Britiske hertugdømmer
Russ Tamblyn

Russell Irving "Russ" Tamblyn (født 30. december 1934) er en amerikansk skuespiller og danser som fik sit store gennembrud på film i 1961 da han spillede rollen som bandelederen Riff i den kendte musical West Side Story. Han er for et yngre publikum sandsynligvis mest kendt fra rollen som den excentriske psykolog Dr. Lawrence Jacoby i den amerikanske kultserie Twin Peaks.

Tamblyn blev født i Los Angeles som søn af skuespilleren Eddie Tamblyn (f. 1907 – d. 1957).

Karriere 
Tamblyn filmdebuterede i 1948 via en lille birolle i Drengen med det grønne hår og havde året efter en mere central rolle i det historiske drama Samson og Dalila. I 1950 havde han rollen som den yngre udgave af Bart Tare i Gun Crazy (også kendt som Deadly Is the Female). Hans atletiske og akrobatiske evner førte til at han i 1954 fik rollen som Gideon, den yngste af brødrene i filmmusicalen Syv brude til syv brødre. Efter flere filmmusicaler fik han i 1961 rollen som bandelederen Riff i den verdenskendte filmmusical West Side Story. Han markerede sig også i drama, blandt andet i Når man er ung fra 1957 – som førte til en Oscar-nomination. I 1960 spillede han rollen som The Cherokee Kid i westernfilmen Cimarron, med Glenn Ford i hovedrollen, og i 1962 medvirkede han i den kendte westernfilm Vi vandt vesten. I 1963 havde han en central rolle i skrækthrilleren Spøgeriet på Hill House.

Fra midten af 1960'erne havde Tamblyn roller i en række skrækprægede lavbudgetfilm, blandt andet Satan's Sadists (1969), Dracula vs. Frankenstein (1971), Black Heat (1976), og Necromancer (1988). Men også i mere seriøse film såsom dramakomedien Human Highway fra 1982.

Tamblyns karriere nåede nye højder da han i 1990 fik rollen som den excentriske psykolog Dr. Lawrence Jacoby i den amerikanske kultserie Twin Peaks (1990-91). 

Tamblyn har haft mindre notable roller efter Twin Peaks, men det kan nævnes at han i 1999 havde flere optrædener i serien Horton-sagaen. I 2000 havde han to specielle gæsteoptrædener i sæbeserien General Hospital hvor han spillede rollen som Doctor Jacoby, samme karakter som i Twin Peaks. Han har ellers haft gæsteoptrædener i kendte serier som blandt andet Gunsmoke (1965), The Life and Times of Grizzly Adams (1978), Fame (1986-87), Nero Wolfe (1981) og Nash Bridges (1997). Han havde tre gæsteoptrædener i serien Joan of Arcadia, som er hans foreløbige sidste optræden på tv. Han havde sin sidste filmoptræden i 2000.

Priser 
I 1956 vandt Russ Tamblyn en Golden Globe i kategorien mest lovende nykommer. 

I 1958 blev Tamblyn nomineret til en Oscar og i 1959 en Golden Laurel.

Personlige forhold 
Tamblyn har været gift tre gange og har to børn fra sit første og et fra sit tredje ægteskab, blandt andet den prisbelønnede skuespillerinde Amber Tamblyn. Han er bror til musikeren Larry Tamblyn.

Eksterne henvisninger 
 
 
 Petition for release of Twin Peaks: Fire Walk with Me with deleted scenes, some featuring Tamblyn

Skuespillere fra USA
Personer fra Los Angeles
Sofia Polgár

Sofia Polgár (født 2. november 1974 i Budapest) er en ungarsk – israelsk skakmester og kunstner. Hun har vundet titlerne International master og woman grandmaster både hendes yngre søster og hendes ældre søster er professionelle skakspillere.
Polgár er uddannet som grafisk designer og beskæftiger sig derudover som underviser i skak. Hun har haft et længere ophold i Canada, mens hendes mand studerede i Canada.

Baggrund 
De tre søstre Susan,Sofia og Judit Polgár modtog hjemmeundervisning i barndommen med særligt fokus på egenskaber, der var relevante for skakspillet. forældrene Lazlo og Klara Polgár stod for undervisningen og lærte blandt andet døtrene at tale esperanto.
Sofia Polgár gjorde sig for første gang særligt bemærket i skakverdenen ved en turnering i 1989 i Rom. Som kun 14-årig slog hun adskillige erfarne tidligere skakmestre og vandt turneringen.

Eksterne henvisninger 

 Polgárs hjemmeside 
 skakprofil
 

Skakspillere fra Ungarn
Hans Hermann Griem

Hans Hermann Griem (1902 i Berlin-Spandau – 25. juni 1971 i Hamborg) var lejrkommandant i KZ Husum-Svesing, KZ Ladelund, KZ Hannover-Stöcken og KZ Meppen-Dalum.
 
Hans Hermann Griem var gift og havde tre børn. 1930 meldte han sig ind i NSDAP. Fra 1933 var han medlem af SS. Griems karriere i KZ-systemet begyndte 1940 som vagtmand ved SS-Totenkopfverbände i KZ Neuengamme. De næste år var han også i KZ Dachau. 1944 blev Griem SS-Untersturmführer og i en kort periode 1943/44 kommandant af KZ Hannover-Stöcken, en af KZ Neuengammes udelejre.

Fra september 1944 var han kommandant af KZ Husum-Svesing og fra november 1944 kommandant af KZ Ladelund. Griem var kendt for sine sadistiske tilbøjeligheder og skød flere fanger.

Den tidligere fange Abbé Pierre Jorand beretter om en appel:

"En fløjte giver tegnet. Mændene kommer løbende. Kommandanten der tydeligt har drukket sig fuld bemærker, at fangerne ikke er hurtige nok til at stille op på række og geled. Uden at tvivle lader han sin revolver og skyder uden mål ind i mængden. Tolv kammerater bliver alvorligt kvæstet. Han var ofte påvirket af spiritus og tilranede sig fødevarer".

Efter opløsningen af KZ Ladelund var han kommandant af KZ Meppen-Dalum, i Landkreis Emsland, til marts 1945.

1945 blev Griem anholdt af de britiske besættelsestyrker. Under en proces i Hamborg i 1947 lykkedes det ham at flygte lige før retshandlingen. Først i 1963 blev sagen genoptaget ved retten i Flensborg på grund af en anmeldelse. Men Griems opholdssted i Hamborg-Bergedorf blev først opdaget i 1965, selv om han levede under sit rigtige navn. Herefter overtog anklagemyndigheden "Staatsanwaltschaft Hamburg" sagen, og begyndte systematisk at undersøge anklagerne mod Griem. Den 16. januar 1969 åbnede de retslige forundersøgelser mod Griem. Han blev anklaget for: „Skydning af fanger i KZ-Neuengamme i 1943 ... Henrettelse af en fange i Neuengamme ... Mord af 50 fanger i Neuengamme eller i dens underlejre ... Mord på 12 fanger i udelejren Dalum ... Skydning af 2 eller 3 fanger i udelejr Husum.“ Kort før processen begyndelse døde Griem den 25. juni 1971 i Hamburg-Bergedorf.

Referencer 

SS-personel
Sydslesvig
Personer fra Berlin
Forbrydere i Holocaust
Personel i Neuengamme